b'\n_START_ARTICLE_\nTCP/IP\n_START_SECTION_\nHistoria\n_START_PARAGRAPH_\nTCP/IP toteuttaa Internet-arkkitehtuurin ja juontaa juurensa ARPANETin referenssimalliin (engl. ARPANET Reference Model, ARM). Muita kehitettyj\xc3\xa4 protokolla-arkkitehtuureja ovat muun muassa Xeroxin XNS sek\xc3\xa4 IBM:n SNA. TCP/IP protokollaperhe noudattaa ARPANETin mallia, jossa on viisi kerrosta toisinkuin OSI-mallin seitsem\xc3\xa4n, ja osa toiminnoista on ep\xc3\xa4virallisessa kerroksessa 2.5 kuten ARP-protokolla._NEWLINE_Xerox halusi pit\xc3\xa4\xc3\xa4 XNS:n suljettuna ja tiukasti omassa hallussaan. Samaan aikaan TCP/IP oli vasta varhaisessa vaiheessa._NEWLINE_Louis Pouzin kehitti Ranskassa CYCLADES-tietokoneverkkoa, joka vaikutti my\xc3\xb6s TCP/IP:n kehitykseen.Vint Cerf ty\xc3\xb6skenteli DARPAssa TCP/IP:n toteutuksen kanssa ja Bill Joy sai teht\xc3\xa4v\xc3\xa4kseen integroida TCP/IP:n Unixiin, mutta kirjoitti toteutuksen uudelleen vuonna 1982 pelk\xc3\xa4n integroimisen sijaan. Seurauksena toteutuksen l\xc3\xa4hdekoodit olivat saatavilla k\xc3\xa4ytt\xc3\xb6j\xc3\xa4rjestelm\xc3\xa4n mukana, joka oli saatavilla my\xc3\xb6s VAX-alustalle ja Ethernet-verkkoon._NEWLINE_ARPANET siirtyi k\xc3\xa4ytt\xc3\xa4m\xc3\xa4\xc3\xa4n TCP/IP:t\xc3\xa4 1. tammikuuta 1983. Berkeley Unixin my\xc3\xb6t\xc3\xa4 TCP/IP levisi my\xc3\xb6s CERNiin._NEWLINE_OSI-protokollapinon oli tarkoitus korvata TCP/IP 1980-luvulla, mutta TCP/IP oli jo kasvavassa k\xc3\xa4yt\xc3\xb6ss\xc3\xa4._NEWLINE_Varhaiset versiot TCP/IP protokollapinosta on kuvattu Internet Experiment Note (IEN) dokumenteissa, joista IEN 2 kuvailee TCP:n ja IP:n erillisin\xc3\xa4 protokollina eik\xc3\xa4 yhdistettyn\xc3\xa4 kuten aiemmin. IEN 2:ssa TCP-protokollan teht\xc3\xa4v\xc3\xa4t jaetaan kahtia ja esitell\xc3\xa4\xc3\xa4n IP-protokollan versio 0. TCP:n vastuulle j\xc3\xa4\xc3\xa4 "p\xc3\xa4\xc3\xa4st\xc3\xa4-p\xc3\xa4\xc3\xa4h\xc3\xa4n" tapahtuva kommunikaatio ja IP:n vastuulle reititett\xc3\xa4v\xc3\xa4 "hyppy-hypylt\xc3\xa4" kommunikaatio, jotka aiemmin olivat molemmat TCP:n teht\xc3\xa4vi\xc3\xa4.\n_START_SECTION_\nKerrokset\n_START_PARAGRAPH_\nEri kerroksien protokollatiedot (engl. protocol data unit, PDU) kapseloidaan toisessa kerroksessa. Kerroksittaisella kapseloinnilla saadaan protokollien multipleksaus ja useat eri protokollat voivat el\xc3\xa4\xc3\xa4 yhdess\xc3\xa4 samassa infrastruktuurissa. Kapselointi mahdollistaa useita yht\xc3\xa4aikaisia instansseja (kuten yhteydet, connections) ilman h\xc3\xa4iri\xc3\xb6it\xc3\xa4 toisiinsa. Kapselointi k\xc3\xa4sittelee toisen kerroksen dataa l\xc3\xa4pin\xc3\xa4kym\xc3\xa4tt\xc3\xb6m\xc3\xa4sti tulkitsematta sit\xc3\xa4.\n_START_SECTION_\nStandardit\n_START_PARAGRAPH_\nTCP/IP-protokollaperheest\xc3\xa4 vastaa IETF-standardointiorganisaatio. Sovellus-, kuljetus- ja verkkokerroksen protokollat m\xc3\xa4\xc3\xa4ritell\xc3\xa4\xc3\xa4n sen hyv\xc3\xa4ksymiss\xc3\xa4 RFC-sarjan dokumenteissa. Fyysisen peruskerroksen protokollat eiv\xc3\xa4t kuulu TCP/IP-protokollaperheeseen vaan ne ovat usein IEEE-, IEC- tai ITU-standardointiorganisaatioiden m\xc3\xa4\xc3\xa4rittelemi\xc3\xa4. Internetiss\xc3\xa4 k\xc3\xa4ytett\xc3\xa4v\xc3\xa4n sis\xc3\xa4ll\xc3\xb6n esitys on eri tahojen m\xc3\xa4\xc3\xa4rittelem\xc3\xa4\xc3\xa4, esimerkiksi W3C-standardointiorganisaatio on m\xc3\xa4\xc3\xa4ritellyt HTML- ja XML-esitystavat.\n_START_SECTION_\nMuut kuljetus- ja verkkokerroksen protokollat\n_START_PARAGRAPH_\nSCTP ja RTP ovat uudemmat vaihtoehdot TCP:lle ja UDP:lle puhelinverkkosovellusten tyyppiseen luotettavampaan k\xc3\xa4ytt\xc3\xb6\xc3\xb6n. Niit\xc3\xa4 kuitenkin k\xc3\xa4ytet\xc3\xa4\xc3\xa4n viel\xc3\xa4 v\xc3\xa4h\xc3\xa4n._NEWLINE_ICMP (Internet Control Message Protocol) on internet-protokollan valvontaprotokolla, jolla laitteet kommunikoivat kesken\xc3\xa4\xc3\xa4n IP-pakettien perille toimittamiseen liittyvi\xc3\xa4 kiireisi\xc3\xa4 viestej\xc3\xa4._NEWLINE_L\xc3\xa4hiverkkoratkaisuilla on protokollat, joilla IP-osoitteen perusteella l\xc3\xb6ydet\xc3\xa4\xc3\xa4n vastaava l\xc3\xa4hiverkon osoite. Tavallisin t\xc3\xa4llainen protokolla on Ethernet-verkkojen MAC-osoitteiden etsimiseen tarkoitettu protokolla ARP (Address Resolution Protocol)._NEWLINE_DHCP (Dynamic Host Configuration Protocol) protokollalla tietokone, joka ei tied\xc3\xa4 omaa IP-osoitettaan, voi kysy\xc3\xa4 sit\xc3\xa4 verkosta. T\xc3\xa4m\xc3\xa4 on v\xc3\xa4ltt\xc3\xa4m\xc3\xa4t\xc3\xb6nt\xc3\xa4 esimerkiksi kannettavissa tietokoneissa, joiden on saatava kulloiseenkin sijaintipaikkaansa soveltuva IP-osoite._NEWLINE_DNS (Domain Name Service) on palvelu, jolla Internetin domain-nimet, kuten www.firma.fi, muunnetaan IP-osoitteeksi._NEWLINE_Internetin reitittimet vaihtavat kesken\xc3\xa4\xc3\xa4n reititystietoa, jonka avulla voidaan l\xc3\xb6yt\xc3\xa4\xc3\xa4 optimaalinen reitti kahden solmun tai verkon v\xc3\xa4lill\xc3\xa4. Reititysprotokollia ovat esimerkiksi OSPF, BGP ja RIP.'